Южноамериканските леопардови котки ("Leopardus"), известни още като тигрови котки, са род петнисти хищници от семейство коткови (Felidae) разпространени в Южна и Централна Америка на север до Южните щати. Представителите на настоящия род са еволюционен продукт възникнал в резултат на големия американски обмен на видове. Съдейки по наименованието им тези котки не бива да се бъркат нито с Леопарда, нито с Тигъра или единствения южноамерикански представител на Пантеровите - Ягуара. От друга страна разпространението им се припокрива отчасти с това на сродните американски пуми ("Puma") и рисове ("Lynx").